KOMISSION KERTOMUS komission 29. vuosikertomus Euroopan parlamentille polkumyynnin ja tukien vastaisista EU:n toimista ja suojatoimenpiteistä (2010) /* COM/2012/059 final - 2012/ () */





Johdanto Tämä vuoden 2010 kertomus annetaan Euroopan parlamentille sen polkumyynnin vastaisista Euroopan unionin toimista 16. joulukuuta 1981 antaman päätöslauselman ja Euroopan parlamentin teollisuus-, ulkomaankauppa-, tutkimus- ja energiavaliokunnan mietinnön johdosta. Tässä lyhyessä kertomuksessa esitetään yleiskatsaus vuoden 2010 merkittävimpiin tapahtumiin, ja sitä täydentää edellisten vuosien tapaan komission yksiköiden laatima yksityiskohtaisempi valmisteluasiakirja liitteineen. Kertomus noudattelee valmisteluasiakirjan yleistä rakennetta ja kaikkia otsikkoja, jotta kattavampia tietoja on helpompi etsiä. Käsillä oleva kertomus ja koko valmisteluasiakirja ovat julkisesti saatavilla osoitteessa http://ec.europa.eu/trade/issues/respectrules/anti_dumping/legis/index_en.htm 1. Yleiskatsaus lainsäädäntöön Polkumyyntiä, tukia ja suojatoimenpiteitä koskevat tutkimukset tehdään neuvoston perusasetusten mukaisesti. Valmisteluasiakirjassa on katsaus voimassa olevaan lainsäädäntöön. Polkumyynnin ja tukien vastaisista perussäädöksistä käytetään jäljempänä nimitystä ’perusasetus’ tai ’perusasetukset’. 2. Peruskäsitteet Valmisteluasiakirjan 2 jaksossa esitellään kaupan suojakeinoja koskevissa tutkimuksissa käytettävää terminologiaa ja menettelyjä. 3. Kaupan suojakeinojen nykyaikaistaminen EU katsoo, että määräajoin tehtävillä tarkistuksilla voidaan varmistaa EU:n kaupan suojakeinojen säilyminen tehokkaina epäreiluja kauppakäytäntöjä vastaan. Tässä yhteydessä kauppapolitiikasta vastaava komissaari totesi Euroopan parlamentissa vuonna 2009 pidetyssä kuulemistilaisuudessa, että komissio on valmis keskustelemaan tästä asiasta, mutta korosti, että sidosryhmien olisi saavutettava yhteisymmärrys. Syyskuussa 2010 komissio julkaisi osana kauppapolitiikan pääosaston tavanomaista arviointiohjelmaa tarjouspyynnön, joka koski Euroopan unionin kaupan suojakeinojen arviointia. Tällaisella arvioinnilla on tarkoitus auttaa komissioita poliittisten toimiensa suunnittelussa tai tehostamisessa sekä niiden vaikutuksen seurannassa. Sillä myös parannettaisiin kansalaisten mahdollisuuksia käyttää oikeuttaan tarkastella ja arvostella komission heidän puolestaan toteuttamia toimia ja toimintalinjoja sekä vaikuttaa niihin. Kun saadut tarjoukset oli arvioitu, sopimus allekirjoitettiin joulukuun lopulla vuonna 2010. Työ oli käynnissä vuonna 2011, ja tuloksia odotetaan alkuvuodesta 2012. Komissio toteutti jo vuonna 2010 toimenpiteitä (kuten kaupan suojakeinoja käsittelevän verkkosivuston parantaminen, erityinen apu pk-yrityksille ja parempi tietojen ilmoittaminen), joilla lisättiin kaupan suojakeinoja koskevien tutkimusten avoimuutta. 4. Maanlaajuinen markkinatalousasema Polkumyyntitutkimuksessa maata voidaan pitää täytenä markkinatalousmaana, jos se täyttää viisi kriteeriä, jotka on esitetty tämän kertomuksen liitteenä olevassa valmisteluasiakirjassa. Vuonna 2010 komission yksiköt jatkoivat arviointia kuuden maanlaajuista markkinatalousasemaa koskevan pyynnön osalta. Pyynnöt oli saatu Kiinalta, Vietnamilta, Armenialta, Kazakstanilta, Mongolialta ja Valko-Venäjältä. Valko-Venäjää lukuun ottamatta kaikki maat toimittivat vuoden aikana lisätietoja pyyntöjensä tueksi. Pyyntöjen käsittely etenee eri tahtiin. Valko-Venäjän viranomaisten kanssa käytävät neuvottelut keskeytettiin maan poliittisen tilanteen vuoksi. Muut viisi hakijamaata ovat edenneet eri vaiheisiin markkinatalousasemaa koskevan viiden vaatimuksen täyttymisessä. Kiinan esittämän markkinatalousasemaa koskevan pyynnön tarkastelua jatkettiin muun muassa markkinatalousasemaa käsittelevän aihekohtaisen työryhmän 10. kokouksessa, joka pidettiin Pekingissä syyskuussa 2010. Työryhmän kokouksessa osapuolet keskustelivat muun muassa käynnissä olevasta yhteistutkimuksesta, jonka aiheena ovat Kiinan kansantasavallan kirjanpitokäytännöt, erityisesti konsulttien pääsy Kiinalaisiin yrityksiin. Myös muuta Kiinan markkinatalousasemaa koskevaa työtä jatkettiin vuonna 2011. Ensimmäinen arviointiraportti Armenian esittämästä markkinatalousasemaa koskevasta pyynnöstä toimitettiin Armenian viranomaisille alkuvuodesta 2010. Raportissa todettiin, että kaksi maanlaajuisen markkinatalousaseman viidestä kriteeristä oli täyttynyt. Tämän jälkeen kesäkuussa 2010 esitettiin tietopyyntö, joka koski edistymistä kohti markkinatalousasemaa. Vuoden 2010 loppuun mennessä Armenia ei kuitenkaan ollut toimittanut uutta tietoa komissiolle. Vietnamia koskeva toinen alustava arviointiraportti valmistui helmikuussa 2010. Siinä todettiin, että Vietnam täyttää viidestä kriteeristä yhden, joka liittyy siihen, missä määrin hallitus puuttuu talouden toimintaan. Erityisiä markkinatalousasemaan liittyviä neuvotteluja Vietnamin kanssa järjestettiin syyskuussa 2010. Aineiston tarkastelua jatkettiin vuoden 2011 aikana. Kazakstanin osalta kauppapolitiikan pääosaston yksiköt päättelivät vuoden 2010 lopulla, että myönteisistä tapahtumista huolimatta sen edistymistä oli haitannut tapa, jolla Kazakstan oli vastannut globaalin rahoituskriisin maan taloudelle aiheuttamisiin vaikutuksiin. Tarkoituksena on laatia yhdessä Kazakstanin kanssa etenemissuunnitelma, jonka mukaisesti toteutetaan seuraavat vaiheet kohti markkinatalousasemaa. Komissio antoi lokakuussa 2010 EU:n ja Mongolian kauppakomiteassa tietoja edistymisestä markkinatalousaseman arvioinnissa ja pyysi joulukuussa 2010 lisätietoja. 5. Kaupan suojakeinot – raaka-ainestrategia Vuoden 2009 vuosikertomuksessa tuotiin ensimmäistä kertaa esille kaupan suojakeinojen merkitys välineenä, jolla voidaan poistaa joitakin raaka-ainetoimituksiin liittyvien vääristymien seurauksia. Erityisesti tuotiin esille se, että ensimmäisen kerran oli evätty maanlaajuinen markkinatalousasema viideltä kiinalaiselta kiinnittimiä valmistavalta yritykseltä sillä perusteella, että huomattavimman tuotantopanoksen eli teräsvalssilangan kustannukset eivät heijastaneet merkittävässä määrin niiden arvoa markkinoilla, kuten perusasetuksen 2 artiklan 7 kohdan c alakohdassa edellytetään. Komissio jatkoi tätä toimintatapaa vuonna 2010 ja tarkasteli kaikkien markkinatalouskohtelua koskevien pyyntöjen arvioinnissa kaikkia politiikan toimintalinjoja, joiden seurauksena raaka-aineiden hinnat vääristyvät. Esimerkkinä tästä kysymyksestä on vuodelta 2010 tapaus, joka koski Kiinasta peräisin olevia alumiinipyöriä. 6. Tiedotus- ja viestintätoimet / kahdenvälinen yhteydenpito 6.1. Pienet ja keskisuuret yritykset Vuoden 2009 lopussa komissio käynnisti selvityksen siitä, mitkä ovat pk-yritysten tarpeet EU:ssa, kun ne osallistuvat kaupan suojakeinoja koskeviin tutkimuksiin. Näin komissio tunnusti pk-yritysten keskeisen merkityksen EU:n taloudessa sekä ne vaikeudet, joita pk-yritykset kohtaavat osallistuessaan tällaisiin tutkimuksiin. Vuoden 2010 lopussa komissio sai toimeksisaajalta tulokset selvityksestä, jossa tarkasteltiin, mitkä ovat pk-yritysten tarpeet EU:n 27 jäsenvaltiossa, kun ne tekevät valituksen tai kun ne osallistuvat kaupan suojakeinoja koskeviin tutkimuksiin tuojina, käyttäjinä tai viejinä kolmansien maiden vireillepanemissa tutkimuksissa. Työn tuloksiin sisältyi ehdotuksia siitä, miten komissio ja jäsenvaltiot voisivat paremmin auttaa pk-yrityksiä kaikilla kyseisiin tutkimuksiin liittyvillä aloilla. Tarkastelussa nimetään useita konkreettisia toimenpiteitä, joilla tuetaan pk-yritysten kasvua ja kilpailukykyä, ja ehdotetaan erityisesti toimia, joilla lisätään pk-yrityksille suunnattua tiedotusta ja tukea, jonka aiheena on EU:n kaupan suojakeinojen käyttö. Tällaisista toimista keskusteltiin kaupan suojakeinoihin osallistuvien kansallisten viranomaisten sekä kauppapolitiikan pääosaston kaupan suojakeinoja käsittelevien yksiköiden kesken, ja tarkoituksena oli hyväksyä vuonna 2011 julkilausuma, jossa kuvaillaan useita konkreettisia toimia, joilla vastataan niihin ongelmiin, joita kaupan suojakeinoja koskeviin menettelyihin osallistuvat pk-yritykset kohtaavat. Pk-yrityksille tarkoitettu kaupan suojakeinoihin keskittynyt yhteyspiste (Trade Defence Helpdesk) perustettiin kaupan suojakeinomenettelyjen monimutkaisuuden vuoksi; se suunnattiin erityisesti pk-yrityksille niiden pienuuden ja hajanaisuuden vuoksi. Yhteyspisteen tehtävänä on käsitellä kaupan suojakeinoihin liittyviä sekä yleisiä että tapauskohtaisia kysymyksiä ja ongelmia erityisesti pk-yritysten kannalta. Osa kaupan suojakeinoja käsittelevästä verkkosivustosta on suunnattu pk-yrityksille, ja siellä ovat myös yhteyspisteen yhteystiedot. Kaupan suojakeinoja käsittelevää verkkosivustoa uudistettiin edelleen, ja siitä tehtiin erityisesti pk-yrityksiä ajatellen selkeämpi ja helppokäyttöisempi. Vuonna 2010 yhteyspiste sai monia tietopyyntöjä, jotka kaikki käsiteltiin välittömästi. Pyynnöt liittyivät sekä menettelytapoihin että menettelyiden sisältöön. 6.2. Kahdenvälinen yhteydenpito/tiedotustoiminta – teollisuus ja kolmannet maat Tärkeän osan kaupan suojakeinoista vastaavien yksiköiden työstä muodostaa EU:n lainsäädännön ja kaupan suojakeinoja koskevan toiminnan selvittäminen. Kolmansien maiden virkamiehille tarkoitettu kaupan suojakeinoja koskeva seminaari pidettiin vuonna 2010. Lisäksi vuonna 2010 joidenkin kolmansien maiden – kuten Kiinan, Korean, Vietnamin, Intian, Valko-Venäjän ja Australian – kanssa oli jonkin verran kahdenvälistä yhteydenpitoa, joka koski erilaisia kaupan suojakeinoihin liittyviä aiheita. Vuonna 2010 järjestettiin myös useita kokouksia keskeisten sidosryhmien järjestöjen ja yritysten kanssa, muun muassa useita tilaisuuksia Business Europen kanssa (seminaari, johon osallistuivat järjestön keskeiset jäsenet, ja useita kahdenvälisiä kokouksia Business Europen kauppapolitiikkaa käsittelevän komitean kanssa), sekä seminaari ja säännöllisiä tapaamisia tuojien ja jakelijoiden keskeisimpien järjestöjen, kuten Eurocommercen ja FTA:n kanssa. 7. Kuulemismenettelystä vastaava neuvonantaja Vuosi 2010 oli kolmas täysi toimintavuosi kuulemismenettelystä vastaavalle kauppapolitiikan pääosaston neuvonantajalle, joka aloitti toimintansa huhtikuussa 2007. Neuvonantaja toimii riippumattomasti ja kuuluu hallinnollisesti kauppapolitiikan pääosastoon pääjohtajan alaisuuteen ja raportoi hänelle. Neuvonantajan keskeinen tehtävä on turvata menettelyssä osallisena olevien osapuolten prosessuaaliset oikeudet ja varmistaa, että Euroopan komission kanssa toteutettavat kauppaan liittyvät menettelyt hoidetaan puolueettomasti, oikeudenmukaisesti ja kohtuullisessa ajassa. Neuvonantaja antaa myös kauppapolitiikan pääosaston pääjohtajalle neuvoja sovellettavasta menettelystä sekä tarvittaessa muista seikoista, jotka tulevat esiin kauppaan liittyvissä menettelyissä. Kuulemismenettelystä vastaavan neuvonantajan ja kauppaa koskevia tutkimuksia tekevien komission yksiköiden välistä yhteistyötä koskevien ohjeiden päivitys on hyväksytty. Ohjeissa esitetään useita toimintaperiaatteita ja otetaan käyttöön määräajat kuulemisten järjestämiselle. Ohjeissa on sääntöjä, jotka koskevat neuvonantajan toimenpiteisiin liittyviä luottamuksellisuuskysymyksiä ja tietojen saantia, ja erilaisia mekanismeja neuvonantajan toimenpiteitä koskevaan tiedottamiseen ja seurantaan. Päivitettyjä ohjeita käytettiin pohjana laadittaessa luonnosta kuulemismenettelystä vastaavan neuvonantajan toimivaltuuksiksi. Tästä päätöksestä järjestettiin vuosina 2010 ja 2011 sisäisiä kuulemisia, ja se on tarkoitus hyväksyä alkuvuodesta 2012. Vuonna 2010 kuulemismenettelystä vastaava neuvonantaja toteutti 55 toimenpidettä 29:ssä kaupan suojatoimenpiteitä koskevassa tapauksessa ja järjesti 24 kuulemista, mikä merkitsee huomattavaa lisäystä vuoteen 2009 verrattuna. Kuulemismenettelystä vastaavaan neuvonantajaan ovat ottaneet yhteyden eri osapuolet, tutkimuksia tekevät komission yksiköt sekä sidosryhmät. Neuvonantaja on toteuttanut toimenpiteitä tutkimuksen kaikissa vaiheissa. Keskeiset kysymykset, joiden parissa neuvonantaja on vuonna 2010 työskennellyt, voidaan jakaa kuuteen ryhmään: i) markkinatalousaseman määrittäminen; ii) muut kuin luottamukselliset asiakirjat ja luottamuksellisuus; iii) tietojen ilmoittamisen sisältö ja ajankohta; iv) unionin tuottajan, tuojan tai käyttäjän määrittely; v) vertailumaan valintaperusteet ja vi) asiantuntijoiden käyttäminen. Kuulemismenettelystä vastaavan neuvonantajan suosituksesta ja komission yksiköiden perustamien työryhmien antamien päätelmien mukaisesti on omaksuttu useita hyviä toimintatapoja. Komission yksiköt esimerkiksi liittävät nyt asianomaisille osapuolille tutustumista varten tarjottuun aineistoon siihen liittyviä huomautuksia, jotka koskevat mm. otannasta tehtyjä alustavia päätöksiä. On myös parannettu ajoitusta, jonka mukaisesti asiakirjoja annetaan tiedoksi asianomaisille osapuolille. Kuulemismenettelystä vastaava neuvonantaja ei ole saanut suurta määrää valituksia, lukuun ottamatta markkinatalouskohteluun liittyviä, tiedoksi annettavia asiakirjoja koskevia valituksia. Yhdessä tapauksessa yksiköt ottivat yhteyden asiantuntijaan, joka auttoi mahdollista toimenpiteiden kiertämistä koskevassa analyysissa. Kuulemismenettelystä vastaava neuvonantaja odottaa, että tulevissa tapauksissa asiantuntijoita käytetään enemmän. Kun otetaan huomioon toimien määrän kasvu ja käsiteltyjen seikkojen moninaisuus, voidaan sanoa, että kuulemisesta vastaavan neuvonantajan toimi on nyt hyvin vakiintunut. 8. Yleiskatsaus polkumyyntiä, tukia ja suojatoimenpiteitä koskevista tutkimuksista ja toimenpiteistä 8.1. Yleistä Vuoden 2010 lopussa EU:ssa oli voimassa 124 polkumyyntitoimenpidettä (katso liite O) ja 11 tukien vastaista toimenpidettä (katso liite P). Polkumyynnin ja tukien vastaiset toimenpiteet koskivat vuonna 2010 0,43:a prosenttia kokonaistuonnista Euroopan unioniin. Jäljempänä olevista aiheista kerrotaan tarkemmin tämän kertomuksen liitteenä olevassa valmisteluasiakirjassa. Otsikoiden yhteyteen on merkitty viitteet valmisteluasiakirjan liitteisiin. 8.2. Uudet tutkimukset (ks. liitteet A–E ja N) Vuonna 2010 pantiin vireille 18 tutkimusta. [1] Väliaikaiset tullit otettiin käyttöön 13 menettelyssä. Lopullisia tulleja päädyttiin asettamaan yhdeksässä tapauksessa. Kymmenen tutkimusta päätettiin ilman toimenpiteiden käyttöönottoa. 14 toimenpiteen voimassaolo päättyi automaattisesti niiden viiden vuoden soveltamisajan päätyttyä. 8.3. Tarkastelut Tarkasteluihin liittyvät tutkimukset muodostavat edelleen merkittävän osan kaupan suojakeinoista vastaavien yksiköiden työstä. Vuosina 2006–2010 niiden osuus kaikista vireille pannuista tutkimuksista oli 61 prosenttia. Tilastotiedot vuosilta 2006–2010 esitetään valmisteluasiakirjan taulukossa 2. 8.3.1. Toimenpiteiden voimassaolon päättymistä koskevat tarkastelut (ks. liite F) Perusasetusten 11 artiklan 2 kohdassa ja 18 artiklassa säädetään, että toimenpiteiden voimassaolo päättyy viisi vuotta niiden käyttöönoton jälkeen, ellei toimenpiteiden päättymistä koskeva tarkastelu osoita, että ne olisi pidettävä voimassa alkuperäisessä muodossaan. Vuonna 2010 aloitettiin 14 toimenpiteiden päättymistä koskevaa tarkastelua. Kymmenen tarkastelua päätettiin vahvistamalla tulli vielä viiden vuoden ajaksi. Yksi tarkastelu päätettiin toimenpiteiden lakkauttamiseen. 8.3.2. Välivaiheen tarkastelut (ks. liite G) Perusasetusten 11 artiklan 3 kohdassa ja 19 artiklassa säädetään mahdollisuudesta tarkastella toimenpiteitä uudelleen niiden voimassaoloaikana. Tarkastelut voidaan rajoittaa polkumyynnin tai tukien taikka vahingon tarkasteluun. Vuonna 2010 pantiin vireille yhteensä 12 välivaiheen tarkastelua. Yhdeksän välivaiheen tarkastelua päätettiin vahvistamalla tulli tai muuttamalla sitä. Yhtään tarkastelua ei päätetty toimenpiteiden lakkauttamiseen. 8.3.3. Muut välivaiheen tarkastelut (ks. liite H) Vuonna 2010 ei ollut muita tarkasteluja eli tarkasteluja, jotka eivät kuulu perusasetusten 11 artiklan 3 kohdan eivätkä 19 artiklan soveltamisalaan. 8.3.4. Uuden viejän tarkastelut (ks. liite I) Perusasetusten 11 artiklan 4 kohdassa ja 20 artiklassa säädetään ”uutta viejää” koskevista tarkasteluista ja ”nopeutetuista” tarkasteluista, joiden avulla voidaan määrittää yksilöllinen polkumyyntimarginaali tai yksilöllinen tasoitustulli sellaisille kyseisen viejämaan uusille viejille, jotka eivät vieneet tuotetta tutkimusajanjakson aikana. Näiden viejien on osoitettava, että ne ovat todellisia uusia viejiä ja että ne ovat tosiasiallisesti aloittaneet viennin Euroopan unioniin tutkimusajanjakson jälkeen. Tällöin niille voidaan määrittää yksilöllinen tulli, joka on yleensä pienempi kuin koko maata koskeva tulli. Vuonna 2010 aloitettiin kolme uuden viejän tarkastelua. 8.3.5. Absorptiotutkimukset (ks. liite J) Jos on olemassa riittävä näyttö siitä, että vientihinnat ovat alkuperäisen tutkimusajanjakson jälkeen ja joko ennen toimenpiteiden käyttöönottoa tai sen jälkeen laskeneet tai että kyseisen Euroopan unioniin tuodun tuotteen jälleenmyyntihinnat tai myöhemmät myyntihinnat eivät ole muuttuneet tai eivät ole muuttuneet riittävästi, voidaan käynnistää erityinen ”absorptiotutkimus” sen selvittämiseksi, onko toimenpiteellä ollut vaikutusta edellä mainittuihin hintoihin. Alempien myyntihintojen ottamiseksi huomioon voidaan laskea polkumyyntimarginaalit uudelleen ja korottaa tullia. Mahdollisuudesta absorptiotutkimuksen tekemiseen säädetään perusasetusten 12 artiklassa ja 19 artiklan 3 kohdassa. Vuonna 2010 ei pantu vireille eikä päätetty yhtään absorptiotutkimusta. 8.3.6. Kiertämistä koskevat tutkimukset (ks. liite K) Perusasetusten 13 ja 23 artiklassa säädetään mahdollisuudesta aloittaa tutkimukset uudelleen, jos esitetään näyttöä siitä, että toimenpiteitä kierretään. Vuonna 2010 pantiin vireille kaksi tällaista tutkimusta. Päätökseen saatiin yksi kiertämistä koskeva tutkimus, jossa tullia laajennettiin, ja yksi päätettiin ilman tullin laajentamista. 8.4. Suojatoimenpidetutkimukset (ks. liite L) Vuonna 2010 pantiin vireille yksi suojatoimenpidetutkimus. 9. Polkumyynnin ja tukien vastaisten toimenpiteiden soveltaminen 9.1. Toimenpiteiden seuranta Voimassa oleviin toimenpiteisiin kohdistuvissa seurantatoimissa keskityttiin neljään tärkeimpään alaan: 1) petosten estämiseen; 2) kauppavirtojen ja markkinoiden muutosten seuraamiseen; 3) toiminnan tehostamiseen soveltuvin keinoin ja 4) sääntöjenvastaisiin käytäntöihin puuttumiseen. Näiden toimien ansiosta kaupan suojakeinoista vastaavat yksiköt pystyivät toimimaan ennakoivasti yhteistyössä jäsenvaltioiden kanssa ja varmistamaan kaupan suojatoimenpiteiden moitteettoman soveltamisen Euroopan unionissa. 9.2. Sitoumusten valvonta (ks. liitteet M ja Q) Sitoumusten valvonta kuuluu soveltamistoimiin, sillä sitoumukset ovat yksi polkumyynnin ja tukien vastaisten toimenpiteiden muoto. Komissio hyväksyy ne, jos se on vakuuttunut siitä, että polkumyynnin tai tukien aiheuttama vahinko voidaan poistaa niiden avulla tehokkaasti. Vuoden 2010 alussa sitoumuksia oli voimassa 42. Vuonna 2010 sitoumukset muuttuivat seuraavasti: yhden yrityksen sitoumusten voimassaolo lakkasi toimenpiteiden voimassaolon päättymisen johdosta, kolmen yrityksen sitoumukset hyväksyttiin ja komissio peruutti 22 sitoumusta todettujen rikkomusten vuoksi. Vuoden 2010 lopussa voimassa oli näin ollen yhteensä 22 sitoumusta. 10. Palautukset (ks. liite U) Perusasetusten 11 artiklan 8 kohdan ja 21 artiklan 1 kohdan mukaisesti tuoja voi pyytää kannettujen tullien palautusta, jos osoitetaan, että polkumyynti- tai tukimarginaali, jonka perusteella tullit maksettiin, on poistettu tai sitä on alennettu voimassa olevaa tullia alemmalle tasolle. Vuonna 2010 jätettiin 29 uutta palautushakemusta. Vuoden 2010 lopussa oli käynnissä 15 tutkimusta, jotka kattoivat 27 pyyntöä. Vuonna 2010 komission päätöksiä hyväksyttiin 28 kappaletta: 23:ssa myönnettiin osittainen palautus ja viidessä hylättiin palautuspyyntö. 12 pyyntöä peruutettiin. 11. Muutoksenhaku: Unionin tuomioistuimen ja unionin yleisen tuomioistuimen tuomiot Vuonna 2010 unionin tuomioistuin ja unionin yleinen tuomioistuin antoivat 13 tuomiota, jotka liittyivät polkumyynnin tai tukien vastaisiin menettelyihin. Valmisteluasiakirjassa esitetään tiivistelmä joistakin tuomioista. Vuonna 2010 pantiin vireille 13 uutta asiaa, kahdeksan unionin yleisessä tuomioistuimessa ja viisi unionin tuomioistuimessa. Valmisteluasiakirjan liitteessä S esitetään luettelo vuoden 2010 lopussa unionin yleisessä tuomioistuimessa tai unionin tuomioistuimessa edelleen vireillä olleista polkumyyntiin tai tukiin liittyvistä tapauksista. 12. Toiminta Maailman kauppajärjestössä (WTO) 12.1. Polkumyyntiä, tukia ja suojatoimenpiteitä koskevien riitojen ratkaiseminen Maailman kauppajärjestössä (WTO) WTO:lla on käytössään täsmällinen menettely WTO-sopimusten soveltamista koskevien riitojen ratkaisemiseksi jäsenten välillä. Helmikuussa 2010 Kiina pyysi kuulemista Euroopan unionin kanssa vuonna 2006 määrätyistä polkumyynnin vastaisista toimenpiteistä, jotka koskivat tiettyjä Kiinasta peräisin olevia nahkajalkineita. Kuulemiset järjestettiin maaliskuussa 2010. Tämän jälkeen Kiina pyysi huhtikuussa 2010 paneelin perustamista. Paneeli perustettiin toukokuussa 2010 ja sen jäsenet valittiin heinäkuussa 2010. Paneelin raportti toimitettiin lokakuussa 2011. Joulukuussa 2010 toimitettiin jakeluun raportti, jossa kuvataan WTO:n paneelin päätelmät riitojenratkaisutapauksessa, jonka Kiina oli pannut vireille EU:ta vastaan ja joka koski polkumyynnin vastaisia toimenpiteitä Kiinasta peräisin olevien tiettyjen rauta- ja teräskiinnittimien tuonnissa. Paneeli totesi, että suurimmassa osassa tarkastelluista kysymyksistä EU oli toiminut täysin WTO:n sääntöjen mukaisesti. Eräissä kysymyksissä paneeli kuitenkin totesi, että tietyt EU:n peruslainsäädännön ja käytäntöjen osat olivat epäjohdonmukaisia eräisiin WTO:n polkumyyntisopimuksen kohtiin nähden. Tapaukseen kohdistui muutoksenhaku, ja WTO:n valituselin antoi tapauksesta raportin heinäkuussa 2011. Euroopan unioni ilmoitti 18. elokuuta 2011 riitojenratkaisuelimelle, että se aikoo panna täytäntöön riitojenratkaisuelimen suositukset ja päätökset siten, että se täyttää WTO-velvoitteensa kohtuullisessa ajassa. Tarkempia tietoja näistä tapauksista esitetään tämän kertomuksen liitteenä olevassa valmisteluasiakirjassa. 12.2. Muut WTO-toimet Dohan kehitysohjelman säännöistä neuvottelevan ryhmän puheenjohtajaksi nimitettiin vuonna 2010 Dennis Francis (Trinidad ja Tobago). Hänen puheenjohtajakaudellaan ryhmä kokoontui säännöllisesti myös monenkeskisessä muodossa keskustelemaan puheenjohtajan joulukuussa 2008 laatimaan ehdotukseen sisältyvistä kysymyksistä. Keskustelut koskivat sekä kysymyksiä, joissa näkemykset eroavat suuresti, että kysymyksiä, joissa näkemykset ovat lähentyneet. Lisäksi mm. Intia ja Kiina esittivät useita tekstiehdotuksia tukia ja tasoitustulleja koskevan sopimuksen eri seikoista. Edistymistä ei kuitenkaan saavutettu polkumyynnin ja laaja-alaisten tukien alalla. Kalastusalan osalta ryhmä kävi intensiivisiä keskusteluja kaikista erilaisiin mahdollisiin sääntöihin liittyvistä kysymyksistä. Jäsenet pystyivätkin selkeyttämään näkemyksiään keskeisistä kysymyksistä, mutta kannat eivät kuitenkaan lähentyneet, vaan pikemminkin vahvistui jäsenten (sekä kehittyvien että kehittyneiden maiden) välinen selkeä jako ja kehittyvien maiden monimutkainen ja arkaluonteinen tilanne. Samanaikaisesti komission yksiköt osallistuivat polkumyyntiä, tukia ja tasoitustoimenpiteitä käsittelevien komiteoiden tavanomaiseen työhön. Komiteat kokoontuivat kahdesti sääntömääräisiin kokouksiin tarkastelemaan ilmoituksia ja käsittelemään erityisen merkittäviä asioita. Päätelmät Vireille pantujen tapausten määrä vähentyi hieman vuonna 2010 edelliseen vuoteen verrattuna, samoin kuin käyttöön otettujen lopullisten toimenpiteiden määrä. Ilman toimenpiteiden käyttöönottoa päätettyjen tutkimusten määrä supistui myös hieman, kun taas käyttöön otettujen väliaikaisten toimenpiteiden määrä lisääntyi lähes kolmanneksella edelliseen vuoteen verrattuna. Tarkastelut ovat edelleenkin huomattava osa yksiköiden tekemästä työstä, vaikka vireille pantujen tarkastelujen lukumäärä laskikin hiukan vuoden 2009 lukuihin verrattuna. Loppuun saatettujen tarkastelujen määrä puolittui vuoden 2009 lukuihin verrattuna. [1] Valmisteluasiakirjan taulukossa 1 esitetään tilastotietoja vuosina 2006–2010 perusasetusten 5 ja 10 artiklan mukaisesti vireille pannuista uusista tutkimuksista.